<classify> BUNGE limewapongeza mawakili walioitetea serikali na kufanikisha kuachiwa kwa ndege ya Air Tanzania aina ya Air Bus A220-300 iliyokuwa ikishikiliwa nchini Afrika Kusini kwa amri ya Mahakama ya Jimbo la Gauteng. Hatua hiyo ya Bunge ilitokana na ombi la Mbunge wa Ulanga, Goodluck Mlanga CCM, aliyependekeza mawakili hao kupongezwa na Bunge kutokana na kufanya kazi kubwa na ya kujivunia. Mbunge huyo alisema mawakili hao wakiongozwa na Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro, walitumia kwa kiwango cha juu taaluma na weledi wao na kuiwezesha serikali kuibuka na ushindi. Mheshimiwa Spika baada ya ndege yetu kushikiliwa kule Afrika Kusini Agosti 23, mwaka huu, serikali ilituma jopo la mawakili hao kwenda kututetea. Wapo watu walibeza wakisema mawakili wetu hawana uwezo wa kushindana na mawakili wa Afrika Kusini. Lakini walipigana kufa na kupona na hatimaye Septemba 4, saa 2:30 usiku ndege yetu ilitua katika Uwanja wa Ndege wa Kimataifa wa Julius Nyerere. Na jambo la kujivunia zaidi ni kuwa ndege yetu iliachiwa bila kulipa kitu na badala yake Steyn Hermanus ndiye aliyeamriwa kulipa gharama za kesi na fidia za hasara tuliyoipata. Hivyo naomba Bunge litoe tamko la kuwapongeza mawakili hawa, alisema Mlinga. Akijibu ombi hilo, Spika Ndugai alisema jambo hilo lililowasilishwa na Mlinga ni la maana na kwamba Bunge kupitia kwa Waziri Mkuu, Kassim Majaliwa, linapongeza jitihada zilizofanywa na serikali kuwezesha ndege hiyo kuachiwa.Bunge linatoa pongezi kubwa kwa wanasheria waliofanikisha jambo hili. Ni jambo la heshima na kwa niaba yao tunamuomba Dk Ndumbaro aliyepo humu asimame ili tuweze kutoa pongezi zetu, alisema Spika Ndugai. Hatua hiyo ilimfanya, Dk Ndumbaro kusimama na kushangiliwa na wabunge waliokuwa bungeni. Mkulima Hermanus Steyn alifungua kesi nchini Afrika Kusini katika Mahakama Kuu ya Jimbo la Gauteng akishinikiza kulipwa Dola za Marekani milioni 10, ambazo ni salio la Dola za Marekani milioni 30 alizotakiwa kulipwa kutokana na hukumu ya kesi ya mgogoro wa ardhi kwenye miaka ya 1980 na ndege hiyo kuamriwa kukamatwa.  <topic>: kitaifa 